26/07/2013 | Administración LocalMunicipal
Santiago de Compostela
Área de Servizos Sociais
Aprobación definitiva e publicación da Ordenanza reguladora do servizo municipal de axuda no fogar do Concello de Santiago de Compostela

APROBACIÓN DEFINITIVA E PUBLICACIÓN DA ORDENANZA REGULADORA DO SERVIZO MUNICIPAL DE AXUDA NO FOGAR DO CONCELLO DE SANTIAGO DE COMPOSTELA O Pleno da Corporación do Concello de Santiago de Compostela na sesión ordinaria que tivo lugar o día 30 de maio de 2013, aprobou inicialmente a Ordenanza reguladora do servizo municipal de axuda no fogar do Concello de Santiago de Compostela. Publicado o trámite de información pública o 07 de xuño de 2013 no Boletín Oficial da Provincia, e transcorrido o prazo sen que se teñan presentado reclamacións ou suxestións, enténdese definitivamente adoptado o acordo ata entón provisional, segundo o disposto no artigo 49 da Lei 7/1985, do 2 de abril, reguladora das Bases de Réxime Local. En cumprimento do previsto no artigo 70.2 da Lei 7/1985, do 2 de abril, reguladora das bases de réxime local, procedese a publicación integra do texto. ORDENANZA REGULADORA DO SERVIZO DE AXUDA NO FOGAR DO CONCELLO DE SANTIAGO DE COMPOSTELA ÍNDICE EXPOSICIÓN DE MOTIVOS CAPÍTULO I.–DISPOSICIÓNS XERAIS Artigo 1.º.–Obxecto. Artigo 2.º.–Ámbito de aplicación. Artigo 3.º.–Natureza, definición e obxectivo do servizo. Artigo 4.º.–Contido do servizo. Artigo 5.º.–Persoas destinatarias. Artigo 6.º.–Dereitos das persoas usuarias. Artigo 7.º.–Deberes das persoas usuarias. CAPÍTULO II.–DA PRESTACIÓN DO SERVIZO SECCIÓN 1.ª.–DISPOSICIÓNS COMÚNS Artigo 8.º.–Formas de prestación do servizo. Artigo 9.º.–Requisitos específicos. SECCIÓN 2.ª.–DA PRESTACIÓN DO SERVIZO Artigo 10.º.–Modalidades de acceso ao servizo, organización e procedemento. Artigo 11.º.–Requisitos de acceso ao servizo. Artigo 12.º.–Solicitudes e documentación. Artigo 13.º.–Emenda da solicitude. Artigo 14.º.–Causas de denegación no procedemento de acceso por libre concorrencia. Artigo 15.º.–Causas de extinción e modificación do servizo. Artigo 16.º.–Causas de suspensión temporal do servizo. Artigo 17.º.–Desenvolvemento da prestación do servizo. Artigo 18.º.–Intensidade na prestación do servizo. Artigo 19.º.–Determinación da capacidade económica do sistema de atención a persoas usuarias da dependencia. Artigo 20.º.–Determinación da capacidade económica das persoas usuarias doutros servizos que impliquen copagamento. Artigo 21.º.–Participación no financiamento do servizo das persoas dependentes con dereito de atención recoñecido como usuarias do servizo de axuda no fogar. Artigo 22.–Participación das persoas usuarias no financiamento doutros servizos que impliquen copagamento Artigo 23.º.–Afectación dos ingresos municipais polo copagamento dos servizos. Artigo 24.º.–Da coordinación coas entidades privadas que atendan a persoas usuarias financiados total ou parcialmente con fondos públicos. Artigo 25.º.–Obrigados ao pagamento Artigo 26.º.–Nacemento da obriga do pagamento Artigo 27.º.–Infraccións e sancións DISPOSICIÓN ADICIONAL PRIMEIRA DISPOSICIÓN ADICIONAL SEGUNDA DISPOSICIÓN ADICIONAL TERCEIRA DISPOSICIÓN DERROGATORIA DISPOSICIÓN DERRADEIRA ANEXO I ORDENANZA MUNICIPAL DO SERVIZO DE AXUDA NO FOGAR DO CONCELLO DE SANTIAGO DE COMPOSTELA EXPOSICIÓN DE MOTIVOS A Lei 7/1985, do 2 de abril, reguladora das bases do réxime local (BOE n.º 80, do 3 de abril de 1985) establece no seu artigo 25.2 k) que os concellos exercerán, en todo caso, competencias nos termos da lexislación do Estado e das comunidades autónomas en materia de prestación de servizos sociais e de promoción e reinserción social. A Lei 13/2008, do 3 de decembro, de servizos sociais de Galicia, regula o dereito de todas as persoas aos servizos sociais, correspondéndolles aos poderes públicos garantir este dereito para posibilitar así que as liberdades e igualdades entre individuos sexan reais e efectivas, tal e como consagra a propia Constitución Española. A Lei 13/2008, do 3 de decembro, de servizos sociais de Galicia establece, no seu capítulo II, o catálogo de servizos sociais e define o servizo de axuda no fogar como un servizo consistente en ofrecer un conxunto de atencións ás persoas ou familias no seu propio domicilio, para facilitar o seu desenvolvemento e permanencia no seu contorno habitual. Esta mesma lei establece no seu artigo 11. f) que é función dos servizos sociais comunitarios básicos a xestión da axuda no fogar. Coa entrada en vigor da Lei 39/2006, do 14 de decembro, de promoción da autonomía persoal e atención ás persoas en situación de dependencia, así como a normativa estatal e galega que a desenvolve, fíxose necesario establecer un novo marco regulador de carácter básico dos contidos, formas de prestación e aspectos procedementais e organizativos de axuda no fogar, de maneira que coa aprobación da Orde do 22 de xaneiro de 2009 pola que se regula o servizo de axuda no fogar se estableceron pautas de carácter xeral para asegurar un nivel equitativo de atención a todas as persoas que tiñan limitada a súa autonomía persoal. O Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia, establece no seu artigo 7. b), como requisito xeral dos centros e programas de servizos sociais, dispoñer dunhas normas de funcionamento, visadas polo órgano competente en materia de autorización e inspección de servizos sociais da Xunta de Galicia, que garantan o respecto ao dereito das persoas usuarias e establezan as condicións de prestación e desenvolvemento dos servizos. Coa aprobación e publicación do Decreto 99/2012, do 16 de marzo, polo que se regulan os servizos sociais comunitarios e o seu financiamento, faise necesario adaptar a normativa municipal existente en materia de axuda no fogar co fin de dar cumprimento ao establecido na disposición derradeira primeira do citado decreto. En consecuencia, e coa finalidade de garantir equidade, calidade e intensidade homoxéneas nos tipos de atención así como os criterios de participación económica das persoas usuarias, o Concello de Santiago de Compostela, consonte o marco normativo ao que se fai referencia e que confire aos concellos a potestade regulamentaria e de autoorganización dentro da esfera das súas competencias, regula os requisitos e condicións da prestación do servizo municipal de axuda no fogar a través desta ordenanza. CAPÍTULO I.–DISPOSICIÓNS XERAIS Artigo 1.º.–Obxecto. É obxecto desta ordenanza a regulación do servizo de axuda no fogar (SAF) xestionado polo Concello de Santiago de Compostela. Artigo 2.º.–Ámbito de aplicación. O establecido nesta ordenanza é de aplicación ao servizo de axuda no fogar que se xestiona no Concello de Santiago de Compostela. Artigo 3.º.–Natureza, definición e obxectivos do servizo.1. O servizo de axuda no fogar é un servizo público de carácter local, consistente en ofrecer un conxunto de atencións ás persoas ou unidades de convivencia no propio domicilio, para facilitar o seu desenvolvemento e a permanencia no seu contorno habitual.2. O servizo de axuda no fogar poderá prestarse a calquera persoa ou unidade de convivencia para as cales, de acordo coa valoración técnica correspondente, supoña un recurso idóneo de atención. De xeito particular, o servizo atenderá persoas maiores con déficits de autonomía e persoas con discapacidade, especialmente cando carezan de apoio persoal no seu medio inmediato.3. O servizo de axuda no fogar ten por obxecto prestar un conxunto de atencións ás persoas no seu domicilio, desde unha perspectiva integral e normalizadora, naquelas situacións en que teñan limitada a súa autonomía persoal ou nos casos de desestruturación familiar. Son obxectivos do servizo de axuda no fogar: a) Mellorar a calidade de vida das persoas usuarias. b) Posibilitar a permanencia das persoas no seu contorno de convivencia habitual. Favorecer e potenciar a autonomía persoal no propio domicilio. c) Manter, mellorar e recuperar as redes de relación familiar e social. d) Previr situacións de dependencia ou exclusión social. e) Retardar ou evitar a institucionalización. f) Reforzar a solidariedade e potenciar o voluntariado social. g) Apoiar e complementar a labor da familia en situacións de sobrecarga derivadas da atención de persoas dependentes ou de crise familiar. h) Favorecer a conciliación da vida familiar e laboral. Artigo 4.º.–Contido do servizo.1. Consonte a valoración técnica realizada en cada caso polos servizos sociais, no marco do servizo de axuda no fogar poderán prestarse os seguintes tipos de atención de carácter básico: a) Atencións de carácter persoal na realización das actividades básicas da vida diaria, tales como: I. Asistencia para levantarse e deitarse. II. Apoio no coidado e hixiene persoal, así como para vestirse. III. Control do réxime alimentario e axuda, se é o caso, para alimentarse. IV. Supervisión, cando proceda, das rutinas de administración de medicamentos prescritas por facultativos. V. Apoio para cambios posturais, mobilizacións, orientación espazo temporal. VI. Apoio a persoas afectadas por problemas de incontinencia. b) Atencións de carácter persoal na realización doutras actividades da vida diaria, tales como: I. Acompañamento fóra do fogar para acudir a consultas ou tratamentos. II. Apoio na realización de xestións necesarias e urxentes. c) Atención das necesidades de carácter doméstico e da vivenda, tales como: I. Limpeza e mantemento da hixiene e salubridade da vivenda. II. Compra de alimentos e outros produtos de uso común. III. Preparación dos alimentos. IV. Lavado e coidado das prendas de vestir. V. Coidados básicos da vivenda. Este tipo de atención poderá ser facilitado en parte, se é o caso, por programas específicos de lavandaría ou alimentación a domicilio. d) Atencións de carácter psicosocial e educativo: intervencións técnico profesionais formativas e de apoio ao desenvolvemento das capacidades persoais, á afectividade, á convivencia e á integración na comunidade así como á mellora da estruturación familiar.2. Con carácter complementario, o servizo de axuda no fogar poderá incorporar, entre outros, os seguintes tipos de atención: a) Actividades de acompañamento, socialización e desenvolvemento de hábitos saudables. b) Prestación de atención a distancia mediante dispositivos de teleseguimento, teleasistencia e similares. c) Adaptacións funcionais do fogar. d) Servizo de podoloxía. e) Servizo de fisioterapia.3. Poderán integrarse, ademais, dentro do servizo de axuda no fogar, determinadas atencións e actividades que se desenvolvan fóra do marco do domicilio da persoa usuaria, sempre que, de acordo coa prescrición técnica sobre o contido do servizo, incidan de maneira significativa na posibilidade de permanencia no fogar e na mellora da autonomía e calidade de vida.4. En todo caso, as atencións prestadas terán un carácter de reforzo e non substitutivo das propias capacidades da persoa usuaria ou doutras persoas do seu contorno inmediato, de maneira que se facilite e promova a súa autonomía.5. En ningún caso poderán formar parte das actuacións desenvolvidas polo servizo: a) A realización de actividades domésticas, que non fosen incluídas no proxecto de intervención e no acordo de servizo. b) Actuacións que polo seu carácter sanitario deban, en todo caso, ser realizadas por persoal facultativo. Artigo 5.º.–Persoas destinatarias.1. O servizo de axuda no fogar estará aberto a todas as persoas ou unidades de convivencia para as que, de acordo coa valoración técnica correspondente, supoña un recurso idóneo de atención. De xeito particular, o servizo atenderá persoas maiores con déficits de autonomía e persoas con discapacidade, especialmente cando carezan de apoio persoal no seu contorno inmediato, así como fogares con menores en que se observe a necesidade dunha intervención de carácter socioeducativo. Tamén poderá dar unha resposta preventiva e socializadora a diversas situacións de familias en risco de exclusión social.2. En todo caso, darase prioridade de acceso ao servizo ás persoas que teñan un dereito recoñecido de atención dentro do sistema de autonomía e atención á dependencia. Artigo 6.º.–Dereitos das persoas usuarias. As persoas usuarias do servizo, no marco dos dereitos que con carácter xeral se lle recoñecen na lexislación aplicable sobre servizos sociais e, se é o caso, na lexislación vixente sobre o procedemento administrativo común, terán dereito: 1. A seren tratadas co respecto debido á súa dignidade, intimidade e autonomía.2. A accederen e utilizaren o servizo en condicións de igualdade e non discriminación.3. A recibiren unha atención individualizada e adaptada ás súas necesidades, coa calidade e duración determinadas en cada caso.4. A recibiren unha información de xeito áxil, suficiente, veraz e comprensible sobre os recursos e as prestacións do sistema galego de servizos sociais, así como a que sexan asistidas e orientadas nos trámites necesarios de cara ao seu acceso aos demais sistemas de benestar social.5. A teren asignada unha persoa profesional de referencia que actúe como interlocutora principal e que asegure a coherencia da intervención.6. A coñeceren a organización e o regulamento do servizo.7. Ao tratamento confidencial dos seus datos, de acordo coa lexislación vixente en materia de protección de datos de carácter persoal.8. A coñeceren a situación do seu expediente.9. A seren informadas, de xeito claro e preciso, sobre a intervención prevista e elixir libremente, dentro da capacidade de oferta do sistema e logo da valoración técnica, o tipo de medidas ou de recursos adecuados para o seu caso, así como a participar na toma de decisións que modifiquen o proceso de intervención acordado.10. Á calidade dos servizos recibidos e a presentaren queixas e suxestións á persoa coordinadora do servizo.11. Ao respecto dos seus dereitos lingüísticos, garantindo, en todo caso, o desenvolvemento da actividade do servizo dende a práctica dunha oferta positiva do idioma galego. Artigo 7.º.–Deberes das persoas usuarias. As persoas usuarias, no marco dos deberes que con carácter xeral se establecen no artigo 7 da Lei 13/2008, de servizos sociais de Galicia, e, se é o caso, na lexislación vixente sobre o procedemento administrativo común, terán os seguintes deberes: 1. Cumprir as normas, requisitos e procedementos para o acceso aos diferentes servizos.2. Facilitar a información precisa e veraz sobre as circunstancias determinantes para o acceso e utilización dos servizos, así como comunicar ao persoal de referencia, os cambios de circunstancias familiares, sociais ou financeiras que puideran resultar relevantes na asignación, modificación, suspensión ou extinción das prestacións ou servizos.3. Cumprir coas condicións do servizo, facilitando e colaborando na execución das tarefas do persoal ao seu cargo e poñendo ao seu dispor, cando se trate dun servizo realizado no domicilio, os medios materiais necesarios.4. Colaborar co persoal encargado do seu caso, acudindo ás entrevistas programadas, seguindo as orientacións e participando no desenvolvemento das actividades incluídas no servizo, centro ou programa en función das súas capacidades e nos termos acordados en cada caso.5. Manter unha actitude positiva de colaboración coas persoas profesionais dos servizos sociais comunitarios, participando activamente no proceso pautado de mellora, autonomía persoal e inserción social.6. Facilitar e cooperar no seguimento, avaliación e inspección do servizo.7. Respectar a dignidade persoal e profesional das persoas que lles presten o servizo, así como respectar os límites das súas obrigas laborais.8. A comunicar, con dez días de antelación, en circunstancias ordinarias e previsibles, calquera ausencia temporal que puidese impedir ou dificultar a execución dos servizos que, se fose o caso, se prestasen no seu domicilio.9. Participar no pagamento dos servizos naqueles supostos concretos que se establezan nesta ordenanza e nas normas reguladoras correspondentes que desenvolvan este servizo. CAPÍTULO II.–DA PRESTACIÓN DO SERVIZO SECCIÓN 1.ª.–DISPOSICIÓNS COMÚNS Artigo 8.º.–Formas de prestación do servizo. O servizo público de axuda no fogar será prestado polo Concello de Santiago de Compostela ben directamente, ou ben mediante as diversas modalidades de contratación da xestión de servizos públicos, regulados na normativa vixente sobre contratos do sector público, a través de entidades privadas debidamente autorizadas. Artigo 9.º.–Requisitos específicos.1. Existirá un profesional de referencia, que actuará como coordinador do servizo e que deberá estar en posesión dunha cualificación mínima de diplomatura universitaria na área de servizos sociais. No caso de que o número de persoas usuarias sexa menor de 50, o persoal técnico mínimo exixible será de 0,02 profesionais en cómputo de xornada completa por persoa usuaria. Nos demais casos aplicarase a seguinte táboa: 2. O persoal que presta atención directa nos domicilios das persoas usuarias estará formado por auxiliares de axuda no fogar, que, no caso de prestar o servizo a persoas en situación de dependencia valorada, deberán estar en posesión do título de formación profesional de grao medio de atención sociosanitaria ou equivalente, regulado no Real decreto 496/2003, do 2 de maio, ou en posesión do certificado de profesionalidade de atención sociosanitaria a persoas no domicilio ou equivalente, regulado no Real decreto 1379/2008, do 1 de agosto, polo que se establecen os certificados de profesionalidade da familia profesional de servizos socioculturais e á comunidade, ou o recoñecido pola lexislación vixente.3. O seguimento da prestación do servizo nos domicilios das persoas usuarias será realizado polo persoal técnico, sempre que as circunstancias o fagan necesario e, como mínimo, con carácter bimensual. Da supervisión realizada quedará constancia no correspondente expediente individual. Mediante esta supervisión revisarase e axustarase, se fose o caso, o contido das prestacións expresado no proxecto de intervención e no acordo de servizo.4. O Concello de Santiago de Compostela abrirá un expediente por cada persoa usuaria ou por cada unidade de convivencia á que presta o servizo, no cal constará, cando menos: a) Un informe social, asinado por un traballador ou traballadora social da entidade titular do servizo. b) Un proxecto de intervención, asinado polo técnico responsable. c) Un acordo de servizo asinado entre o Concello de Santiago de Compostela e a persoa usuaria. d) Informes de seguimento periódicos, que terán un carácter bimensual, ou extraordinarios, cando as circunstancias así o aconsellen. En todo caso, o tratamento da información contida nos expedientes, realizarase de acordo co recollido na normativa vixente de protección de datos de carácter persoal. SECCIÓN 2.ª.–DA PRESTACIÓN DO SERVIZO Artigo 10.º.–Modalidades de acceso ao servizo, organización e procedemento. O acceso ao servizo de axuda no fogar municipal producirase do xeito que segue: 10.º.1.–Acceso directo. O acceso será prioritario e directo para as persoas que, tendo recoñecida unha situación de dependencia, se lles asigne a axuda no fogar na correspondente resolución de programa individual de atención (PÍA) e, consonte a aplicación do programa de asignación de recursos (PAR) establecido no título II do Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos. Para estes efectos, o Concello de Santiago de Compostela, cando sexa o caso, procederá a dar de alta ás persoas en agarda de acordo coa orde de prelación establecida no programa de asignación de recursos. As persoas para as que o programa individual de atención determine o servizo de axuda no fogar como recurso principal ou idóneo terán, en todo caso, preferencia sobre aquelas ás que se lles asigne o servizo de axuda no fogar como respiro do coidador.10.º.2.–Acceso por libre concorrencia. Para as persoas que non teñan o recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia, segundo o calendario de implantación que se establece na Lei 39/2006, o acceso ao servizo, logo da prescrición técnica do profesional de referencia, resolverase en réxime de libre concorrencia. Artigo 11.º.–Requisitos. Para acceder aos servizos de atención domiciliaria, deberán reunirse os seguintes requisitos: 1. Estar empadroado e residir no municipio de Santiago de Compostela.2. Presentar a documentación esixida.3. Ser valorado como recurso idóneo a aplicar pola unidade técnica de servizos sociais. Artigo 12.º.–Solicitudes e documentación.12.º.1.–Para o acceso por libre concorrencia. O procedemento iniciarase mediante a presentación da solicitude, en modelo normalizado, no Rexistro Xeral do Concello, sen prexuízo do previsto no artigo na Lei 30/92 de réxime xurídico das administracións públicas e o procedemento administrativo común, acompañada da seguinte documentación: 1. Fotocopia do DNI /NIE da/o interesada/o.2. No caso en que a persoa solicitante actúe a través de representante deberá presentar: copia compulsada da sentencia de incapacitación legal e nomeamento de titor/representante legal; se é o caso, fotocopia compulsada do DNI/NIE/pasaporte da persoa que teña esta representación.3. Fotocopia compulsada do libro de familia, no caso de seren menores de idade.4. Fotocopia da tarxeta sanitaria da persoa interesada.5. Informe das condicións de saúde, facendo mención das medidas preventivas a ter en conta, de ser o caso.6. Certificado de discapacidade e/ou certificado do grao e nivel de dependencia, de ser o caso.7. Certificado ou informe municipal de convivencia.8. Xustificante de todos os ingresos procedentes de salarios, pensións, subsidios e/ou outros bens que posúan, a persoa solicitante, cónxuxe ou parella de feito, ascendentes, e fillos maiores de 25 anos con discapacidade, que dependesen economicamente dos citados perceptores por medio dalgunha da seguinte documentación: • Certificado de pensión do organismo competente. • Fotocopia da última declaración da renda, ou no seu caso certificado negativo de imputacións do IRPF, expedido pola Axencia Tributaria correspondente. • Certificación do INEM acreditativa de estar en situación de desemprego e de percepción ou non de prestacións, de ser o caso. • Xustificante das percepcións doutras prestacións sociais, de ser o caso. • Impreso de domiciliación bancaria, de ser o caso.9. Autorización ao Concello de Santiago de Compostela para solicitar da Axencia Estatal de Administración Tributaria información de natureza tributaria.10. Xustificante de aluguer de vivenda, de ser o caso.11. Xustificante dos gastos deducibles: custo da vivenda habitual e bens e dereitos cualificados como exentos na normativa aplicable sobre o imposto do patrimonio. Nos supostos de cotitularidade, só se terá en consideración a porcentaxe correspondente á propiedade do/a beneficiario/a.12. Declaración de patrimonio, certificado da Consellería de Economía e Facenda.13. As persoas que padezan algunha discapacidade física, psíquica ou sensorial presentarán o certificado do organismo público onde se recoñeza a citada discapacidade e/ou invalidez.12.º.2.–Para o acceso directo. As persoas que teñan recoñecida unha situación de dependencia, que se lles asignara o servizo de axuda no fogar no PÍA e no PAR, achegarán, se fose o caso, a documentación precisa para actualizar os datos persoais e familiares así como os referidos á capacidade económica. En ambos os dous tipos de acceso, con independencia da documentación que se sinala, o Concello poderá esixir os documentos complementarios que durante a tramitación do expediente considere oportunos en relación coa prestación solicitada. O persoal de servizos sociais recadará de oficio, por si mesma, a través doutros departamentos municipais o extramunicipais, información relativa ao cumprimento dos requisitos de empadroamento e daqueloutros indispensables que non se acreditaran suficientemente, sen prexuízo da obtención da correspondente autorización por parte do interesado consonte a normativa vixente en materia de protección de datos. O Concello resérvase as actividades inspectoras que considere convenientes sobre os datos achegados e relacionados co servizo que se solicita. Artigo 13.º.–Emenda da solicitude. Cando se presenten solicitudes incompletas, que non reúnan os requisitos que sinala o artigo 70 da Lei 30/92, de réxime xurídico das administracións públicas e do procedemento administrativo común, modificada pola Lei 4/99, ou que non acheguen algúns dos documentos esixidos na referida normativa, requirirase ao/á interesado/a para que, ao abeiro do artigo 71 da referida lei, no prazo de 10 días emende a falta ou acompañe os documentos preceptivos, con indicación de que se non o fixese se lle terá por desistido/a do seu pedimento, logo da resolución que deberá de ser ditada nos termos previstos no artigo 42 da citada lei ou de calquera outra que a substitúa. a) As solicitudes presentadas serán valoradas polo/a traballador/a social dos servizos sociais comunitarios do Concello, que, unha vez realizada a correspondente visita domiciliaria, determinará, mediante o informe técnico, a idoneidade do servizo, así como a intensidade recomendable para cada caso concreto, tendo en conta todas as circunstancias de necesidade e a aplicación do baremo establecido para tal fin. b) O departamento de Servizos Sociais elaborará un informe e a proposta que será elevada á Alcaldía, ou ben ao Concelleiro ou Concelleira por delegación para ditar resolución. O prazo máximo para resolver será de tres meses. No caso de que sexa favorable, terá a consideración de alta no servizo. En caso de non existir dispoñibilidade, a solicitude pasará a integrarse na lista de agarda, nunha orde de prioridade determinada pola puntuación que obtivese na aplicación do baremo, segundo se establece no anexo I. En caso de empate da puntuación, atenderase por orde temporal da demanda. En todo caso, na resolución farase constar, cando menos: √ Aprobación ou denegación do servizo. √ Dispoñibilidade de alta efectiva ou paso á lista de agarda. √ As condicións de carácter económico en que se prestará o servizo:  Prezo público do servizo que satisfará a persoa beneficiaria.  Prezo público do servizo que satisfará o Concello de Santiago de Compostela. A resolución de aprobación que se dite notificarase á persoa interesada ou ao seu representante legal, á unidade de traballo social e á entidade prestadora do servizo. En caso de denegación, faranse constar as causas que motivan a resolución, que será notificada á persoa interesada ou ao seu representante legal dentro do prazo de dez días a partir da data en que o acto fose ditado e deberá conter o texto íntegro da resolución, con indicación de se é ou non definitiva na vía administrativa, dos recursos que procedan, do órgano ante o que se poden presentar e do prazo para interpoñelos, sen prexuízo dos cales os interesados poidan exercitar, se é o caso, calquera outro que consideren conveniente. Desta resolución darase conta á unidade de traballo social correspondente (consonte o artigo 58 de Lei 30/92). c) Cando concorran circunstancias que aconsellen a intervención inmediata do servizo, a Alcaldía, ou Concelleiro ou Concelleira por delegación, resolverá o expediente, á vista do informe do/da traballador/a social e da proposta. Este informe conterá as causas que motiven a tramitación pola vía de urxencia. O procedemento de urxencia terá validez mentres se manteña a situación que a desencadeou. A desaparición desta levará consigo a extinción do servizo e a tramitación pola vía ordinaria. d) Para o inicio da prestación do servizo será requisito previo asinar o acordo de servizo, segundo o modelo establecido. e) Anualmente, farase unha revisión de todas as persoas beneficiarias do servizo que accederon polo sistema de libre concorrencia, co fin de comprobar que se cumpren as condicións para a súa continuidade. Para a renovación anual do servizo, as persoas beneficiarias deberán presentar a documentación establecida no apartado a) deste artigo, agás aquela que xa conste no seu expediente individual. No caso dos usuarios do sistema de dependencia deberán acreditar a actualización dos datos económicos se fose o caso. Artigo 14.º.–Causas de denegación no procedemento de acceso por libre concorrencia. A denegación da solicitude procederá por algunha das seguintes causas: 1. Non cumprir os requisitos esixidos no artigo 11.º da presente ordenanza.2. Poder satisfacer axeitadamente as súas necesidades por si mesmo/a e/ou co apoio dos seus familiares.3. Non ser a necesidade alegada obxecto de cobertura polo servizo de axuda no fogar.4. Non aceptar as condicións do servizo municipal en canto a prestacións e á obriga de participar no pagamento dos servizos naqueles supostos concretos que se establezan nesta ordenanza.5. Persistir as circunstancias que motivaron a extinción do servizo a través dun expediente sancionador.6. Que a vivenda non reúna as mínimas condicións de habitabilidade, careza de auga, luz., sexa unha infravivenda, chabola ou similar, segundo establece a lexislación vixente.7. Negativa a facilitar os medios oportunos e condicións para que sexa levado a cabo o servizo.8. A negativa a asinar o acordo de prestación do servizo e o proxecto de intervención.9. Residir nunha pensión, hostal, hotel, en cuartos realugadas, vivendas colectivas ou similares.10. Calquera outra causa debidamente motivada. Artigo 15.º.–Causas de extinción e modificación do servizo.1. Son causas de extinción e/ou modificación do servizo de axuda no fogar, as seguintes: a) Falecemento da persoa usuaria. b) A renuncia ou desistimento da persoa usuaria, producindo efectos dende o derradeiro día do mes no que se notifique. c) Atoparse en situación de suspensión do servizo por un período superior a tres meses. d) Melloría da situación ou desaparición das causas que motivaron a prestación do servizo. e) Cambio de programa individual de atención ou do proxecto de intervención que implique un cambio de asignación de recurso e a súa incompatibilidade e co servizo de axuda no fogar. f) Incumprimento reiterado dos deberes e obrigas establecidas para as persoas usuarias na prestación do servizo. g) A falta reiterada de pagamento do servizo. h) Desaparición das causas que motivaron a prestación do servizo. i) Incorrer en falsidade ou ocultación nos datos que se achegaron ao expediente.2. Ademais, con carácter xeral, a alteración das circunstancias tidas en conta para a concesión do servizo, poderá dar lugar á modificación das condicións de prestación nas que fora concedido inicialmente. Os cambios de circunstancias, en calquera caso, deberán substanciarse no expediente individual, mediante un novo informe social. As persoas usuarias que accederan ao servizo de axuda no fogar polo sistema de libre concorrencia e fosen valoradas con posterioridade correspondéndolles a efectividade do dereito, poderán ver modificadas as condicións da prestación do servizo consonte o establecido no programa individual de atención e a normativa de aplicación. As modificacións tamén poderán producirse por pedimento da persoa interesado/a, mediante solicitude subscrita por ela coa valoración do/a traballador/a social da unidade técnica de servizos sociais, á vista dos posibles cambios da situación que motivou a concesión.3. Cando se trate dun servizo de axuda no fogar asignado a persoas en situación de dependencia, a incoación dun expediente de extinción ou modificación da prestación terá que ser notificada ao órgano competente para ditar a resolución do PÍA, de acordo co establecido na Orde do 2 de xaneiro de 2012, de desenvolvemento do Decreto 15/2010, do 4 de febreiro, polo que se regula o procedemento para o recoñecemento do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes, modificado polo Decreto 148/2011, do 7 de xullo. Artigo 16.º.–Causas de suspensión temporal do servizo. Son causa de suspensión temporal do servizo, logo da tramitación do correspondente expediente e do informe razoado do persoal técnico coordinador do servizo, que deberá incorporarse ao expediente persoal, as que seguen: 1. Ausencia temporal do domicilio: neste caso o servizo poderá suspenderse por un máximo de tres meses, debendo acreditar a persoa usuaria as causas que motivan a súa ausencia.2. Modificación temporal das causas que motivaron a necesidade do servizo: poderá suspenderse o servizo en tanto persista o cambio de circunstancias causante da suspensión, coa excepción das prazas vinculadas a un dereito exercido dentro do sistema de autonomía e a atención á dependencia, suposto no que se estará ao disposto na correspondente normativa reguladora. Artigo 17.º.–Desenvolvemento da prestación do servizo.1. O prazo de alta no servizo será como máximo dunha semana desde que á persoa usuaria se lle asigna o recurso desde o programa de asignación de recursos (PAR) para as persoas que acceden ao servizo na modalidade de dependencia, ou desde que se dite resolución por parte da Alcaldía ou Concelleiro ou Concelleira por delegación, para as persoas que acceden ao servizo na modalidade de libre concorrencia. Para as persoas usuarias ás que se lles concede o servizo pola vía de urxencia, o prazo de alta será como máximo de dous días.2. Antes do inicio do servizo, o persoal técnico de servizos sociais realizará unha avaliación da situación e establecerá un consenso coa persoa usuaria sobre as actuacións e tarefas que se desenvolverán no domicilio. Designarase tamén a persoa profesional de referencia.3. A asignación do persoal de atención directa farase con base no perfil requirido para cada caso concreto. Realizarase, así mesmo, unha visita domiciliaria para a presentación do persoal de atención directa á persoa usuaria. Se a persoa beneficiaria rexeita ao/á auxiliar de axuda no fogar que se lle asigna sen razón suficientemente xustificada, pasará á lista de agarda ata que se lle asigne outro/a auxiliar, sempre que sexa tecnicamente posible. Os cambios no persoal técnico asignado, así como nos horarios de prestación do servizo que deban efectuarse por circunstancias de necesidades de organización do servizo, comunicaranse á persoa beneficiaria, seguindo en vigor o acordo asinado. Para o inicio da prestación do servizo, será requisito previo asinar o acordo de servizo.4. O persoal técnico elaborará un proxecto de intervención, que deberá conter: días da semana de atención, horario concreto no que se desenvolverá a prestación, identidade do persoal de atención directa responsable da execución do proxecto, obxectivos e tarefas que cómpre desempeñar no domicilio, e o seguimento efectivo da prestación no domicilio do usuario, con carácter mínimo bimensual.5. Farase entrega á persoa usuaria dunha copia da ordenanza municipal de axuda no fogar, debidamente visada polo órgano competente.6. Así mesmo, entregarase á persoa usuaria e ao persoal de atención directa, o documento que conteña as tarefas que se van desenvolver no domicilio.7. Informarase ás persoas usuarias da existencia dun libro de reclamacións, que estará ao seu dispor para calquera queixa ou reclamación. En caso de queixa ou reclamación, facilitarase unha copia da queixa á persoa usuaria e remitirase o orixinal ao servizo de inspección no prazo de tres días, xunto cun informe do caso, segundo establece o artigo 6. i) do Decreto 254/2011, do 23 de decembro, polo que se regula o réxime de rexistro, autorización, acreditación e a inspección dos servizos sociais en Galicia. O departamento de Servizos Sociais do Concello abrirá un expediente por cada persoa usuaria ou por cada unidade de convivencia á que presta o servizo, no cal constará, cando menos: • Un informe de avaliación inicial, asinado polo técnico competente responsable. • Un proxecto de intervención, asinado polo técnico responsable. • Un acordo de servizo asinado entre o Concello de Santiago de Compostela e a persoa usuaria. • Informes de seguimento da prestación nos domicilios das persoas usuarias, que terán, como mínimo, un carácter bimensual, ou extraordinarios, cando as circunstancias así o aconsellen. Artigo 18.º.–Intensidade na prestación do servizo. A intensidade do servizo determinarase, con carácter xeral, en horas mensuais de atención, distribuídas en función das necesidades da persoa usuaria e do informe técnico.1. A intensidade do servizo de axuda no fogar, para as persoas atendidas no marco do sistema de autonomía persoal e atención á dependencia, estará predeterminada no seu programa individualizado de atención. A súa aplicación horaria será flexible e concordará co proxecto de intervención, de xeito que, cando menos, se garanta a cobertura das necesidades de atención de carácter persoal na realización das actividades básicas da vida diaria, relacionadas no artigo 4.1.º a) da Orde do 22 de xaneiro de 2009, pola que se regula o servizo de axuda no fogar, todos os días da semana.2. Nos restantes casos, a intensidade do servizo virá determinada na prescrición efectuada polo departamento de servizos sociais do Concello. Artigo 19.º.–Determinación da capacidade económica do sistema de atención a persoas usuarias da dependencia.1. A capacidade económica das persoas dependentes, valoradas con dereito recoñecido de atención mediante o servizo de axuda no fogar, calcularase en atención á súa renda e, se é o caso, ao seu patrimonio. Teranse en conta, ademais, a renda e patrimonio do cónxuxe e a existencia de persoas que convivan con ela, economicamente dependentes. Para o cálculo da citada capacidade económica, observaranse os criterios e regras dispostos na resolución do 2 de decembro de 2008, da Secretaría de Estado de Políticas Sociais, Familia e Atención á Dependencia e Discapacidade, pola que se publica o acordo do Consello Territorial do Sistema para a Autonomía Persoal e Atención á Dependencia, sobre determinación da capacidade económica do beneficiario e sobre os criterios de participación deste nas prestacións do dito sistema, así como ás normas regulamentarias promulgadas pola Xunta de Galicia que incorporen aquelas regras ao sistema galego de servizos sociais.2. O resultado do cálculo da capacidade económica, correspondente ás persoas dependentes valoradas con dereito de atención recoñecido no servizo de axuda no fogar, constará na resolución do plan individualizado de atención que se desenvolva en cada caso, consonte o que establece o artigo 38 do Decreto 15/2010, do 4 de febreiro, polo que se regula o procedemento para o recoñecemento da situación de dependencia e do dereito ás prestacións do sistema para a autonomía e atención á dependencia, o procedemento para a elaboración do programa individual de atención e a organización e funcionamento dos órganos técnicos competentes. Artigo 20.º.–Determinación da capacidade económica das persoas usuarias doutros servizos que impliquen copagamento. No servizo de axuda no fogar prestado a persoas ou unidades de convivencia distintas ás referidas no artigo anterior, o cómputo da capacidade económica farase de acordo cos seguintes criterios: 1. Computarase a renda de todas as persoas residentes na mesma unidade de convivencia. Para estes efectos considérase renda a suma de calquera das modalidades de ingreso a que se refire o artigo 6.2 da Lei 35/2006, do 28 de novembro, do imposto sobre a renda das persoas físicas.2. Computarase, así mesmo, o patrimonio neto de todas as persoas residentes na unidade de convivencia. Para estes efectos, enténdese por patrimonio neto o conxunto de bens e dereitos de contido económico de que sexan titulares, determinados consonte as regras de valoración recollidas na Lei 19/1991, do 6 de xuño, do imposto sobre o patrimonio, con dedución das cargas e gravames de natureza real que diminúan o seu valor, así como das débedas e obrigas persoais das cales deba responder. Igualmente, para o cómputo do patrimonio neto deberán terse en conta as exencións que prevé a Lei 19/1991, do 6 de xuño, do imposto sobre o patrimonio, ao respecto da vivenda habitual e doutros bens e dereitos.3. A capacidade económica calcularase sumando todas as rendas computables, modificadas á alza pola suma dun 5% do patrimonio neto en cómputo anual, e dividindo o resultado da dita suma entre o total de persoas que convivan no fogar. Artigo 21.º.–Participación no financiamento do servizo das persoas dependentes con dereito de atención recoñecido como usuarias do servizo de axuda no fogar.1.–No caso de que a capacidade económica da persoa usuaria do servizo de axuda no fogar para persoas dependentes valoradas con dereito de atención recoñecido sexa igual ou inferior ao indicador público de rendas a efectos múltiples (IPREM), esta quedará exenta da obriga de participar no custo do servizo.2.–Nos demais supostos, aplicarase a seguinte táboa, na cal se expresa o copagamento en termos de porcentaxe sobre a capacidade económica da persoa usuaria e en función da intensidade do servizo asignado: 3.–Nos casos en que, por renuncia parcial expresa da persoa beneficiaria ao seu dereito de atención co número de horas expresadas no PIA, ou cando por tratarse dun suposto de compatibilización do SAF con outro servizo ou prestación do catálogo, as horas reais prestadas de servizo de axuda no fogar sexan inferiores á cantidade expresada en cada columna da táboa anterior para o grao e nivel correspondente, a cantidade a pagar será minorada proporcionalmente á diminución das horas efectivas de servizo.4.–En ningún caso, o importe da participación económica que deberá ingresar a persoa beneficiaria en concepto de copagamento, poderá exceder o 65% do custo do servizo determinado en termos de prezo/hora. Artigo 22.º.–Participación das persoas usuarias no financiamento doutros servizos que impliquen copagamento.1. Para o servizo de axuda no fogar en réxime de libre concorrencia, para as persoas que non teñan o recoñecemento da situación de dependencia, ou non as asista o dereito de acceso efectivo ao catálogo de servizos de atención á dependencia, segundo o calendario de implantación que se establece na Lei 39/2006, aplicarase a seguinte táboa que regula unha progresiva participación económica no custo do servizo con base no cálculo da capacidade económica per capita, de acordo co establecido no artigo 16 desta ordenanza.2. Sen prexuízo do anterior, poderán establecerse excepcións aos criterios xerais do referido copagamento nos casos en que a situación causante da aplicación do servizo de axuda no fogar sexa unha problemática de desestruturación familiar, exclusión social ou pobreza infantil, circunstancia que deberá estar debidamente xustificada no correspondente informe social.3. En calquera caso, establecerase un límite máximo de participación económica das persoas usuarias do 40% da súa capacidade económica. Artigo 23.º.–Afectación dos ingresos municipais polo copagamento dos servizos. Ao abeiro do artigo 56.7 de Lei 13/2008, de servizos sociais de Galicia, en todo caso, os ingresos que recade o Concello de Santiago de Compostela en concepto de achega das persoas usuarias para a súa participación no custo dos servizos sociais comunitarios estarán afectados ao financiamento dos servizos sociais que reciban. Artigo 24.º.–Da coordinación coas entidades privadas que atendan a persoas usuarias financiados total ou parcialmente con fondos públicos. No caso das entidades privadas que presten o servizo de axuda no fogar, mediante financiamento total ou parcial con fondos públicos, ou que atendan a persoas usuarias derivadas do sistema de autonomía persoal e atención á dependencia, manterán unha coordinación efectiva cos servizos sociais comunitarios básicos, establecendo un protocolo de comunicación de altas no servizo de cada persoa usuaria, así como unha copia do correspondente proxecto de intervención e dos informes de seguimento, dirixidos aos servizos sociais comunitarios básicos do Concello. Artigo 25.º.–Obrigados ao pagamento. Están obrigadas ao pagamento do prezo público regulado nesta ordenanza as persoas usuarias beneficiarias do servizo prestado por este Concello ás que se refire o artigo 5. Artigo 26.º.–Nacemento da obriga do pagamento. A obriga de pagar os prezos públicos, consonte coa ordenanza fiscal reguladora do prezo para a prestación deste servizo no Concello de Santiago de Compostela, nace desde que se inicie a prestación do servizo e deberá facerse efectiva de acordo coas seguintes normas de xestión: 1. Os prezos públicos previstos nesta ordenanza satisfaranse con carácter posterior á prestación do servizo e con carácter específico, durante a primeira quincena do mes seguinte.2. Por parte do Concello, e sobre a base do parte de traballo asinado conxuntamente pola persoa usuaria e polo persoal de atención directa, elaborarase un recibo individual co importe correspondente ao servizo prestado no mes anterior, que se remitirá á entidade bancaria elixida pola persoa beneficiaria para que se efectúe o pagamento. Artigo 27.º.–Infraccións e sancións. As infraccións e sancións rexeranse, no relativo aos pagamentos, pola Lei 58/2003, do 17 de decembro, xeral tributaria e polo Real decreto 939/2005, do 29 de xullo, polo que se aproba o Regulamento xeral de recadación, e no resto das materias, polo disposto na Lei 13/2008, do 3 de decembro, de servizos sociais de Galicia. DISPOSICIÓN ADICIONAL PRIMEIRA. A axuda no fogar do Concello de Santiago de Compostela é de titularidade municipal, e será coordinado polos servizos sociais municipais. Co fin de facilitar a comprensión desta ordenanza, explicítanse os seguintes conceptos: Autonomía. –Capacidade de controlar, afrontar e tomar, por propia iniciativa, decisións persoais acerca de como vivir de acordo coas normas e preferencias propias así como desenvolver as actividades básicas da vida diaria. Dependencia. –Estado de carácter permanente no que se atopan as persoas que, por razóns derivadas da idade, enfermidade ou discapacidade, e ligadas á falta ou á perda de autonomía física, mental, intelectual ou sensorial, precisan da atención ou doutra ou outras persoas ou axudas importantes para realizar actividades básicas da vida diaria ou, no caso das persoas con discapacidade intelectual ou enfermidade mental, de apoios para a súa autonomía persoal. Necesidades de apoio para a autonomía persoal. –As que requiren as persoas que teñen discapacidade intelectual ou mental para facer efectivo nun grao satisfactorio de autonomía persoal no seo da comunidade. Actividades básicas da vida diaria (ABVD). –As tarefas máis elementais da persoa, na súa vida cotiá, que lle permiten desenvolverse cun mínimo de autonomía e independencia, tales como: o coidado persoal, baño, vestido, transferencias, actividades domésticas básicas, a mobilidade esencial, recoñecer persoas e obxectos, orientarse, entender e executar ordes sinxelas. Actividades instrumentais da vida diaria. –Conxunto de accións que realiza unha persoa permitindo o autosostemento no seu contorno habitual: cociñar, pasar o ferro, manexo de diñeiro etc. Coidados non profesionais. –A atención prestada a persoas en situación de dependencia no seu fogar por persoas da familia ou do seu contorno, non vinculadas a un servizo de atención profesionalizada. Axudas técnicas. –Equipos, dispositivos, aparellos ou adaptacións tecnolóxicas que se utilizan para suplir movementos e axudar nas limitacións funcionais das persoas. Beneficiarios/as. –Persoas que reciben as atencións derivadas do programa e ás que se lles aplica o proxecto de intervención. Persoal de atención directa. –Profesional que materializa as actividades tanto na atención ás necesidades no domicilio como nas de apoio psicosocial, familiar e de relación co contorno, enmarcadas no proxecto do intervención da persoa beneficiaria. Proxecto de intervención. –Documento que xorde como acordo coa persoa beneficiaria da valoración das necesidades que cómpre satisfacer. Establece os obxectivos que se pretenden alcanzar, as tarefas que se van executar e a temporalidade da intervención. Entidade titular. –Concello de Santiago de Compostela, que deseña e define as características do programa e a relación administrativa ou contractual coa entidade prestadora e coa persoa beneficiaria. Entidade prestadora. –Organización que realiza e executa as atencións derivadas do proxecto de intervención ou outros proxectos complementarios de cada persoa beneficiaria. Servizos complementarios. –Actividades que amplían o nivel de atención da axuda a domicilio naqueles aspectos que esta non cobre: lavandería, podoloxía, terapia ocupacional, barbería etc. DISPOSICIÓN ADICIONAL SEGUNDA. Delégase na Xunta de Goberno Local a facultade de interpretar e aplicar as disposicións contidas nesta ordenanza, así como a redacción das instrucións que sexan necesarias para a súa correcta interpretación. DISPOSICIÓN ADICIONAL TERCEIRA. O servizo de atención no fogar no Concello de Santiago de Compostela adaptarase en todo momento á normativa estatal e autonómica vixente sobre o sistema de autonomía e atención á dependencia (SAAD) de Galicia. DISPOSICIÓN DERROGATORIA. Esta ordenanza derroga expresamente a Ordenanza reguladora do servizo de axuda a domicilio publicada no BOP n.º 120, do 26 de xuño de 2012, e calquera outra disposición de igual ou inferior rango que sexa contraria a ela. DISPOSICIÓN DERRADEIRA. Esta ordenanza entrará en vigor a partir da data da súa publicación no Boletín Oficial da Provincia de A Coruña logo de transcorrer o prazo establecido no artigo 65.2 da Lei 7/1985, do 2 de abril, reguladora das bases de réxime local ou normativa que o substitúa. Santiago de Compostela, 17 de xullo de 2013. O alcalde-presidente Ángel Benito Currás Fernández ANEXO I.–BAREMO LIBRE CONCORRENCIA Baremo para determinar a asignación do servizo de axuda no fogar (Orde 22 de xaneiro de 2009) DOG n.º 22 do 2 de febreiro 2009 FACTOR 1: autonomía persoal (máximo total 40 puntos) Factor 2: apoio social (máximo total 20 puntos) ANEXO I.–BAREMO LIBRE CONCORRENCIA FACTOR 3: situación familiar/socialización menores (máximo 20 puntos) FACTOR 4: outros aspectos sociais (máximo 20 puntos)